St. Helena (Insel)

St. Helena (änglisch Saint Helena, Ussprooch (BE): [ˌsɪntəˈliːna]) isch en Insle im Südatlantik. Iire Ursprung isch vulkanisch. Si bildet mit dr Insle Ascension und dr Inselgrubbe Tristan da Cunha s Britische Überseegebiet St. Helena, Ascension und Tristan da Cunha. Uf dr Insle lääbe e chli mee as 4000 Lüt, wo finanziell uf d Understützig vo Groossbritannie aagwiise si. Die äinzige Industrie si Fischfang und Holzverarbäitig und e chli Kunstgwärb wird au no driibe. In dr Landwirtschaft wird Flaggs aabaut, e chli Gmües und Obst und Chüe und Schoof wärde ghalte. Dr Kaffi vo St. Helena zelt zu de düürste uf dr Wält. Die äinzig Verbindig zur Ussewält isch mit em Schiff. S Bostschiff chunnt alli zwäi Wuche äinisch zur Insle. Mä isch draa, en internazionale Flughaafe z baue, wo 2016 söll fertig wärde. St. Helena isch vor allem as dr Verbannigsort vom Napoleon Bonaparte bekannt, wo dört vo 1815 bis zu sim Dood am 5. Mai 1821 im Longwood House im Exil gläbt het. Literatur Julia Blackburn: Des Kaisers letzte Insel. Napoleons auf Sankt Helena. Aus dem Englischen von Isabella König. dtv, München 1998, ISBN 3-423-20080-4. (Rezension) Weblingg Noochrichte vo St. Helena (änglisch) Noochrichte vo St. Helena (änglisch) History, Geology, Fauna and Flora, Part 1-5, 1875 (änglisch) virtuelli Bibliothek vo St. Helena, mit historische Charte und Aasichte vo dr Insle (änglisch) Charte mit dr Laag vo de Distrikt Historischi Aasichte und Detäicharte Fuessnoote